หุ้นยุโรปปิดบวกหลังประธานอีซีบีส่งสัญญาณกระตุ้นศก.
ตลาดหุ้นยุโรปปิดบวกเมื่อคืนนี้ (20 พ.ย.) โดยได้แรงหนุนจากการคาดการณ์ที่ว่า ธนาคารกลางยุโรป (ECB) อาจใช้มาตรการกระตุ้นเศรษฐกิจเพิ่มเติม
21 พ.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 ปรับขึ้น 0.2% ปิด (20 พ.ย.) ที่ 381.79 จุด, ดัชนี CAC-40 ตลาดหุ้นฝรั่งเศสลดลง 4.13 จุด หรือ 0.08% ปิดที่ 4,910.97 จุด, ดัชนี DAX ตลาดหุ้นเยอรมนีเพิ่มขึ้น 34.39 จุด หรือ 0.31% ปิดที่ 11,119.83 จุด และดัชนี FTSE 100 ตลาดหุ้นลอนดอนเพิ่มขึ้น 4.70 จุด หรือ 0.07% ปิดที่ 6,334.63 จุด
นายมาริโอ ดรากี ประธาน ECB กล่าวสุนทรพจน์ที่แฟรงก์เฟิร์ตว่า ECB จะดำเนินการในสิ่งที่จำเป็น เพื่อที่จะกระตุ้นเงินเฟ้อ หากพิจารณาแล้วเห็นว่า นโยบายของ ECB ยังไม่สามารถทำให้บรรลุเป้าหมายได้ นายดรากียังได้กล่าวถึงอัตราดอกเบี้ยเงินฝากของ ECB ซึ่งอยู่ในระดับติดลบด้วยเช่นกัน ส่งผลให้มีการคาดการณ์ว่า ECB อาจจะปรับลดอัตราดอกเบี้ยลงอีก นอกจากนี้ ประธาน ECB ยังได้เน้นย้ำถึงประสิทธิภาพของโครงการซื้อพันธบัตรของ ECB ซึ่งถือเป็นการส่งสัญญาณว่า อาจจะมีการขยายวงเงินในการซื้อพันธบัตร
ทั้งนี้ นักลงทุนต่างจับตาการกล่าวสุนทรพจน์ของนายดรากี เพื่อประเมินว่า ECB จะดำเนินมาตรการผ่อนคลายเชิงปริมาณ (QE) มากขึ้นหรือไม่ในการประชุมวันที่ 3 ธ.ค.นี้